Útlit er fyrir metfjölgun íbúa á höfuðborgarsvæðinu á næstu árum. Samtök sveitarfélaga á höfuðborgarsvæðinu telja þó að þær íbúðir sem þegar er búið að samþykkja í skipulagi sveitarfélaganna dugi til að mæta þessari fólksfjölgun og meira til.
Íbúðir sem hægt er að reisa á höfuðborgarsvæðinu á næstu árum samkvæmt samþykktu skipulagi sveitarfélaganna ættu að duga bæði til að mæta fólksfjölgun og óuppfylltri íbúðaþörf, að því er fram kemur í nýrri greiningu.
Sveitarfélögin á höfuðborgarsvæðinu hafa samþykkt fjórtán þúsund íbúðir sem hægt er að hefja hönnun á og sækja um byggingarleyfi fyrir. Þetta kemur fram í greiningu VSÓ ráðgjafar á húsnæðismálum sem unnin var fyrir Samtök sveitarfélaga á höfuðborgarsvæðinu. Gert er ráð fyrir að 10.400 íbúðir verði reistar á tímabilinu 2020 til 2024.
Jón Kjartan Ágústsson svæðisskipulagsstjóri segir þetta mun meira en meðaltal undanfarinna ár.
Þetta teljum við að ætti að vera meira en nóg til að takast á við fyrirséða mannfjöldaaukningu á höfuðborgarsvæðinu og óuppfyllta íbúðaþörf sem hefur verið að skapa spennu á markaðinum.
Undanfarin ár hafa verið metár á höfuðborgarsvæðinu hvort sem að litið er til fólksfjölgunar eða fjölda nýrra íbúða á markaði.
Spurningar vakni um hvers vegna svo mikil spenna sé áfram á fasteignamarkaði og lítið af íbúðum í sölu. Í greiningunni er velt upp tólf álitaefnum um hvað tefji að íbúðir fari í uppbyggingu frá því skipulag er samþykkt. Þau snúa meðal annars að fjármögnun verkefna og lánakjörum, hvort ferlar í byggingarreglugerðum séu of stífir og hvort eignarhald lóða flækist fyrir framkvæmdum.
Það eru ekki margir sem vita að samkvæmt íslenskum skipulagslögum þá er engin kvöð um tímasetningar, hvenær uppbygging skuli hefjast eftir að skipulag er samþykkt. Fræðilega séð getur lóðarhafi setið á skipulagi í ár eða áratugi án þess að uppbygging hefjist, þó það sé nú sjaldgæft.
Þó sé ástæða til að skoða þetta atriði.

Útlit er fyrir metfjölgun íbúa á höfuðborgarsvæðinu á næstu árum. Samtök sveitarfélaga á höfuðborgarsvæðinu telja þó að þær íbúðir sem þegar er búið að samþykkja í skipulagi sveitarfélaganna dugi til að mæta þessari fólksfjölgun og meira til.